钦定古今图书集成/明伦汇编/官常典/第261卷 > 隋
## 钦定古今图书集成/明伦汇编/官常典/第261卷 > 隋

隋制，秘书省设监、丞，领太史、著作二曹。

按《隋书百官志》：“秘书省，监、丞各一人，郎四人，校书郎
十二人，正字四人，录事二人，领著作、太史二曹。著作
曹置郎二人，佐郎八人，校书郎、正字各二人。太史曹
置令、丞各二人，司历二人，监候四人。其历天文、漏刻、
视祲，各有博士及生员。秘书监为正三品，秘书丞
为正五品上阶，著作郎为从五品上阶，秘书郎、著作
佐郎，为正七品；诸校书郎，为正九品上阶，正字，为《从
九品上阶》。”

### 文帝开皇六年置儒林文林郎隶吏部

按《隋书高祖本纪》，不载。按《百官志》，“开皇六年，吏部别置朝议、通议、朝请、朝散、给事、承奉、儒林、文林等八
郎。”

开皇十四年，秘书省置主事令史员。

按《隋书高祖本纪》不载。按《百官志》，“开皇十四年，诸
省各置主事令史员。”

### 炀帝大业三年秘书省增置少监一人改太史局为监后又改监为令馀各增减改置无常

按《隋书炀帝本纪》，不载。按《百官志》，“炀帝即位，多所
改革。三年定令，品自第一至于第九，唯置正、从，而除
上下阶。”秘书省降监为从二品，增置少监一人，从四
品。增著作郎阶为正五品，减校书郎为十人。改太史
局为监，进令阶为从五品，又减丞为一人。置司辰师
八人，增置监、候为十人。其后又改监、少监为令、少令，
增秘书郎为从五品。加置佐郎四人，从六品。以贰郎
之职，降著作郎阶为从五品。又置儒林郎十人，正七
品。掌明经待问，唯诏所使。文林郎二十人，从八品。掌
撰录文史，检讨旧事。此二郎皆上在藩已来直司学
士。增校书郎，员四十人。加置楷书郎员二十人，从九
品。掌抄写御书。

大业十一年正月，增秘书省官百二十员，以博士补
之。

按《隋书炀帝本纪》。不载。按《玉海》云云。